b'\n_START_ARTICLE_\nBIM\n_START_PARAGRAPH_\nBIM (angl. Building Information Modeling, liet. SIM arba statinio informacinis modeliavimas)\xc2\xa0\xe2\x80\x93 funkcinis ir fizinis objekto atvaizdavimas skaitmenin\xc4\x97je erdv\xc4\x97je. Pastato informacijos modelis yra objekto informacija, kuri naudojama sprendimams priimti viso objekto egzistavimo metu.\n_START_SECTION_\nS\xc4\x85voka\n_START_PARAGRAPH_\nPagal \xe2\x80\x9eBuildingSMART\xe2\x80\x9c organizacijos teikiam\xc4\x85 apibr\xc4\x97\xc5\xbeim\xc4\x85, BIM yra funkcinis ir fizinis objekto atvaizdavimas skaitmenin\xc4\x97je erdv\xc4\x97je. Pastato informacijos modelis yra objekto informacija, kuri naudojama sprendimams priimti viso objekto egzistavimo metu. \xc2\xa0_NEWLINE_Egzistavimo ciklas prasideda nuo objekto ankstyv\xc5\xb3j\xc5\xb3 koncepcij\xc5\xb3 iki jo griovimo. Kiekviena valstyb\xc4\x97, kuri valstybiniu lygmeniu kuria savo BIM koncepcij\xc4\x85, apsibr\xc4\x97\xc5\xbeia BIM s\xc4\x85vok\xc4\x85 savaip. Norvegijoje\xc2\xa0\xe2\x80\x93 SIM (angl. BIM)\xc2\xa0\xe2\x80\x93 atviras 3D BIM modelis, kuris paremtas objekt\xc5\xb3 parametrais ir ry\xc5\xa1iais. 3D BIM taip pat turi naudoti atvirus BIM formatus ir standartus. Did\xc5\xbeiojoje Britanijoje\xc2\xa0\xe2\x80\x93 SIM (angl. BIM)\xc2\xa0\xe2\x80\x93 bendradarbiavimo b\xc5\xabdas, kuris paremtas skaitmenin\xc4\x97mis technologijomis. Tai didina k\xc5\xabrybos, realizacijos ir taisymo produktyvum\xc4\x85.\xc2\xa0_NEWLINE_Dar keletas apibendrinim\xc5\xb3:_NEWLINE_BIM\xc2\xa0\xe2\x80\x93 priemon\xc4\x97, kuri padeda suprasti pastat\xc4\x85 per skaitmenin\xc4\xaf model\xc4\xaf. Modelio informacija ir dokumentacija padeda specialistams optimizuoti veiksmus, kuri\xc5\xb3 pasekm\xc4\x97\xc2\xa0\xe2\x80\x93 didesn\xc4\x97 visumos vert\xc4\x99 u\xc5\xbe t\xc4\x85 pa\xc4\x8di\xc4\x85 investicij\xc4\x85_NEWLINE_BIM\xc2\xa0\xe2\x80\x93 prid\xc4\x97tin\xc4\x97 vert\xc4\x97, kuri gaunama bendradarbiaujant per vis\xc4\x85 objekto gyvavimo laik\xc4\x85\xc2\xa0\xe2\x80\x93 objekto suk\xc5\xabrimas, \xc2\xa0patikra ir pasikeitimas 3D modeliu, kuriame yra ir strukt\xc5\xabruota informacija apie j\xc4\xaf pat\xc4\xaf ir jo ry\xc5\xa1ius su kitais objektais.\n_START_SECTION_\nNorvegija\n_START_PARAGRAPH_\nStatyb\xc5\xb3 ir nuosavyb\xc4\x97s direkcija 2013 met\xc5\xb3 gruod\xc4\xaf i\xc5\xa1leido 3D BIM nacionalin\xc4\x97s rekomendacijas (angl. National Guidelines) \xe2\x80\x9eStatsbygg BIM Manual\xe2\x80\x9d._NEWLINE_\xc5\xa0iame dokumente yra apra\xc5\xa1yti terminai, bendriniai ir specifiniai normatyvai bei reikalavimai keliami 3D BIM objektui, jo per\xc5\xbei\xc5\xabra, modeliavimo praktikai ir kokybei nustatyti. Dokumente taip pat nurodyti 3D BIM objekto pristatymo (atidavimo ar perdavimo) reikalavimai, projekto sutarties BIM dalies pildymas, apra\xc5\xa1ytas klasifikatorius._NEWLINE_Dokumente nurodyta, kad 3D BIM modelis turi b\xc5\xabti pristatomas IFC 2x3 formatu. Abu IFC STEP, (.ifc) ir ifcXML (.ifcxml) fail\xc5\xb3 formatai tinkami. Be \xc5\xa1i\xc5\xb3 fail\xc5\xb3, reikalaujamas ir originalus 3D BIM failas, kuris buvo kurtas 3D BIM programa (pvz.: *.rvt failai, jeigu buvo naudojama Revit programa ar .pla failas, jeigu buvo naudojama ArchiCad programa). Projekte naudotos element\xc5\xb3 bibliotekos turi b\xc5\xabti perduodamos kartu su failu.\n_START_SECTION_\nDid\xc5\xbeioji Britanija\n_START_PARAGRAPH_\nDid\xc5\xbeiosios Britanijos ministr\xc5\xb3 kabinetas (angl. UK Cabinet Office) 2011 metais patvirtino \xe2\x80\x9eNacionalin\xc4\x99 statybos strategij\xc4\x85 05/2011\xe2\x80\x9c. Pagal \xc5\xa1\xc4\xaf dokument\xc4\x85 Vyriausyb\xc4\x97 reikalaus bendradarbiauti 3D BIM formatu, su visa projekto ir objekt\xc5\xb3 informacija ir dokumentacija, elektronini\xc5\xb3 formatu iki 2016. Bendravimo taisykl\xc4\x97ms ir BIM modelio strukt\xc5\xabrai nustatyti buvo sukurti BIM brandumo lygmenys. Did\xc5\xbeioji Britanija ketina nuo 2016 met\xc5\xb3 naudoti 2 brandumo lygio BIM modelius ir informacijos apsikeitimo tvark\xc4\x85._NEWLINE_Skaitmenin\xc4\x97je erdv\xc4\x97je 3D BIM pristatomas trimis esminiais formatais. 1. 3D modeliai savo originaliuose formatuose, 2. 2D med\xc5\xbeiaga gauta tiesiai i\xc5\xa1 modelio, 3. COBie UK 2012 informacijos pateikimo formatu._NEWLINE_COBie UK 2012 informacijos pateikimo formatas i\xc5\xa1 esm\xc4\x97s yra projekto ne grafin\xc4\x97s informacijos pateikimas lentel\xc4\x97se._NEWLINE_Did\xc5\xbeiojoje Britanijoje ir dalinai Airijoje vald\xc5\xbeia imasi BIM integravimo politikos \xc4\xaf konkursus ar sutartis \xc4\xaftraukiant BIM generuojam\xc4\x85 informacij\xc4\x85.\n_START_SECTION_\nVokietija\n_START_PARAGRAPH_\nVokietijos Statyb\xc5\xb3 ir Miest\xc5\xb3 urbanistikos institutai bei Erdvinio ir regioninio planavimo direkcija (vok. Bundesinstituts f\xc3\xbcr Bau, Stadt und Raumforschung (BBSR)) 2014 metais patvirtino \xe2\x80\x9eBIM rekomendacijas\xe2\x80\x9d (vok. BIM-Leitfaden f\xc3\xbcr Deutschland). Dokumente BIM \xc4\xafvardijamas kaip darbo metodas apjungiantis \xc5\xbemon\xc4\x97s, procesus, technologij\xc4\x85 ir gair\xc4\x97s (vok. richtlinien)._NEWLINE_Skaitmenin\xc4\x97je erdv\xc4\x97je, jeigu sutartyje nereikalaujama daugiau informacijos, BIM failai pateikiami IFC formatu. Dokumente i\xc5\xa1skiriamos tokios temos: bendrin\xc4\x97 informacija apie BIM, BIM naudojimas pagal disciplinas, projekto faz\xc4\x97s ir j\xc5\xb3 reikalavimai, BIM projekto sutar\xc4\x8di\xc5\xb3 \xc5\xa1ablonai ir \xc4\xafgyvendinimo planai, BIM fail\xc5\xb3 strukt\xc5\xabra, sud\xc4\x97tis bei naudojimosi rekomendacijos.\n_START_SECTION_\nOlandija\n_START_PARAGRAPH_\n2012 metais valstybiniu mastu apibr\xc4\x97\xc5\xbetos \xc4\xafvairios su BIM technologij\xc4\x85 susijusios s\xc4\x85vokos. Pagal \xc5\xa1\xc4\xaf reglament\xc4\x85 BIM i\xc5\xa1rai\xc5\xa1ka \xc5\xa1alyje\xc2\xa0\xe2\x80\x93 3D modelis IFC formatu; CAD br\xc4\x97\xc5\xbeiniai bei skai\xc4\x8diavimai, matmenys, kiekiai ir kita pana\xc5\xa1i informacija._NEWLINE_Nuo 2012 m. Olandijoje BIM modeliavimas ir procesai privalomi visiems didelio masto vie\xc5\xa1ai finansuojamiems objektams.\n_START_SECTION_\nPranc\xc5\xabzija\n_START_PARAGRAPH_\nBIM i\xc5\xa1rai\xc5\xa1ka \xc5\xa1alyje\xc2\xa0\xe2\x80\x93 3D modelis IFC ir originaliu programos formatu bei CAD br\xc4\x97\xc5\xbeiniai._NEWLINE_Pranc\xc5\xabzijoje siekiama, kad 2017 metais BIM modeliavimas ir procesai b\xc5\xabt\xc5\xb3 privalomi vie\xc5\xa1uosiuose pirkimuose ir dideliuose renovacijos projektuose (nuo 2000 m\xc2\xb2). Ta\xc4\x8diau ekspertai abejoja ar pavyks \xc5\xa1ias naujoves pritaikyti iki numatyto termino.\n_START_SECTION_\nLenkija\n_START_PARAGRAPH_\n\xc5\xa0alyje veikia nevyriausybin\xc4\x97 organizacija \xe2\x80\x9eBIMcluster\xe2\x80\x9c. Tai\xc2\xa0\xe2\x80\x93 suinteresuot\xc5\xb3 asmen\xc5\xb3 ir \xc4\xafmoni\xc5\xb3 iniciatyvin\xc4\x97 grup\xc4\x97, kurioje diskutuojama apie BIM naud\xc4\x85, i\xc5\xa1rai\xc5\xa1k\xc4\x85 bei darbo metodik\xc4\x85. Neoficialiai bendradarbiaujama su \xe2\x80\x9eBuildingSMART\xe2\x80\x9c organizacija. Kol kas joki\xc5\xb3 oficiali\xc5\xb3 dokument\xc5\xb3 ir reglament\xc5\xb3 BIM tematika valstyb\xc4\x97 nesvarsto, ta\xc4\x8diau dideliems ir sud\xc4\x97tingiems objektams \xc4\xafvairaus detalumo BIM modeliai naudojami nuo 2008 met\xc5\xb3.\n_START_SECTION_\nKanada\n_START_PARAGRAPH_\nValstybiniu lygiu BIM modelis projektams n\xc4\x97ra privalomas. Projektavimas metodas naudojant trimat\xc4\xaf pastato model\xc4\xaf da\xc5\xbeniausiai taikomas pavieni\xc5\xb3 kompanij\xc5\xb3. Br\xc4\x97\xc5\xbeiniai pateikiami DWG formatu, pagal \xe2\x80\x9ePWGSC National CAD Standard\xe2\x80\x9c reikalavimus.\n_START_SECTION_\nJungtiniai Arab\xc5\xb3 Emyratai\n_START_PARAGRAPH_\nJAE buvo sukurtas reikalavim\xc5\xb3 rinkinys trima\xc4\x8diams pastat\xc5\xb3 modeliams \xe2\x80\x9eDM BIM mandate\xe2\x80\x9c, kuris nuo 2014 met\xc5\xb3 sausio m\xc4\x97nesio taikomas >40a (>27870m\xc2\xb2) naujai statomiems pastatams bei valstyb\xc4\x97s u\xc5\xbesakymams (ligonin\xc4\x97ms, mokykloms, universitetams). BIM i\xc5\xa1rai\xc5\xa1ka \xc5\xa1alyje skiriasi kiekvienam projektui, nes BIM reikalavimus kuria u\xc5\xbesakovo BIM konsultantas.\n_START_SECTION_\nHonkongas\n_START_PARAGRAPH_\nHonkongo BIM institutas (angl. Hong Kong BIM Institute) 2013 met\xc5\xb3 gruod\xc5\xbeio m\xc4\x97nes\xc4\xaf i\xc5\xa1leido BIM projekto specifikacijas (angl. Single State Guidelines)._NEWLINE_Dokumente BIM \xc4\xafvardijamas kaip procesas, kurio metu kuriama pastato informacija, v\xc4\x97liau ji panaudojama priklausomai nuo pastato egzistavimo etapo. Skaitmenin\xc4\x97je erdv\xc4\x97je 3D BIM modelis pristatomas (atiduodamas/perduodamas) originaliais 3D BIM modelio programos k\xc5\xabrimo formatais, .ifc formatu, 2D br\xc4\x97\xc5\xbeiniais, kurie generuoti i\xc5\xa1 3D BIM modelio, susikirtimo analiz\xc4\x97s ataskaita, 3D BIM modelio vizualizacijomis. Baigtame projekto modelyje turi b\xc5\xabti nurodyti konkret\xc5\xabs gamini\xc5\xb3 modeliai.\n_START_SECTION_\nSingar\xc5\xabpas\n_START_PARAGRAPH_\nSingar\xc5\xabpo statybos direkcija (BCA) 2014 metais patvirtino BIM rekomendacijas \xe2\x80\x9eBIM Guide\xc2\xa0\xe2\x80\x93 Singapore V2\xe2\x80\x9c 2013._NEWLINE_Dokumente nurodoma, kad prie\xc5\xa1 pradedant projektavimo darbus, reikia sukurti BIM projekto \xc4\xafgyvendinimo plan\xc4\x85, kuriame nurodoma, kokiu formatu bus dirbama, kokiu formatu informacija bus perduodama u\xc5\xbesakovui, BIM projekto detalumo lygis, aptariama kokyb\xc4\x97s kontrol\xc4\x97 bei kitos temos. \xc5\xa0iame dokumente nagrin\xc4\x97jami geri ir pavyk\xc4\x99 pavyzd\xc5\xbeiai, pateikiamos anks\xc4\x8diau min\xc4\x97t\xc5\xb3 tem\xc5\xb3 rekomendacijos ir privalomieji aspektai.\n_START_SECTION_\nIranas\n_START_PARAGRAPH_\nIrano BIM asocijacija (IBIMA) 2008 metais patvirtino BIM rekomendacijas \xe2\x80\x9eBuilding Information Modeling Protocol\xe2\x80\x9c.\n_START_SECTION_\nJaponija\n_START_PARAGRAPH_\nArchitekt\xc5\xabros institutas (JIA) nuo 2012 met\xc5\xb3 liepos patvirtino BIM rekomendacijas \xe2\x80\x9eBIM guidelines\xe2\x80\x9c._NEWLINE_Japonijoje taip pat prad\xc4\x97ta kurti rekomendacija \xe2\x80\x9eBIM bendradarbiavimas statyb\xc5\xb3 metu\xe2\x80\x9c. \xc5\xa0alyje architekt\xc5\xabriniuose konkursuose da\xc5\xbeniausiai reikalaujama BIM modelio ir i\xc5\xa1 jo generuojamos informacijos.\n_START_SECTION_\nPiet\xc5\xb3 Kor\xc4\x97ja\n_START_PARAGRAPH_\nValstybin\xc4\x97 vie\xc5\xa1\xc5\xb3j\xc5\xb3 pirkim\xc5\xb3 tarnyba (PPS) 2010 bir\xc5\xbeel\xc4\xaf patvirtino BIM gaires ir rekomendacijas \xe2\x80\x9eBIM guidelines\xe2\x80\x9c._NEWLINE_\xc5\xa0alyje BIM vystymas pripa\xc5\xbeintas svarbiu valstyb\xc4\x97s prioritetu.\n_START_SECTION_\nAustralija\n_START_PARAGRAPH_\nBIM i\xc5\xa1rai\xc5\xa1ka \xc5\xbeemyne\xc2\xa0\xe2\x80\x93 3D modelis IFC formatu; COBie (tekstin\xc4\x97s informacijos standartas) bei sugeneruoti br\xc4\x97\xc5\xbeiniai pateikti PDF formatu._NEWLINE_Nema\xc5\xbea dalis specialist\xc5\xb3 naudoja BIM procesus, ypa\xc4\x8d didelio masto in\xc5\xbeineriniuose projektuose. Australai patirties semiasi i\xc5\xa1 Did\xc5\xbeiosios Britanijos, ta\xc4\x8diau BIM procesai niekur n\xc4\x97ra privalomi.'